Esidimeni: Families wil meer hêAdv. Lilla Crouse. Foto: ANA. Regshulp SA, wat van die pasiënte wat die Life Esidimeni-tragedie oorleef het verteenwoordig, het aan die arbitrasieverhoor gesê dié pasiënte moet ook vergoed word. Adv. Lilla Crouse het aangevoer die pasiënte wat oorleef het moet met R750 000 vergoed word. “Die pasiënte wat oorleef het, het ook baie gely en is ook gemartel, hulle verdien ook geregtigheid,” het Crouse gesê. Volgens haar is algemene skade nie genoeg in dié opsig nie. Sy het oud-adjunkhoofregter Dikgang Moseneke, wat die verhoor lei, gevra om te oorweeg om grondwetlike skade toe te ken. Volgens haar is R1 miljoen se grondwetlike skade vir die oorlewende pasiënte genoeg. Sy het ook bygevoeg dit sal regverdig wees om R300 000 aan die familielede van die pasiënte toe te ken. Sy het gesê die families moet R5 000 vir klere en R1 000 vir vervoerkostes ontvang. Dié versoek spruit uit die feit dat pasiënte geskuif is na fasiliteite wat ver weg is van hul geliefdes. Die families het ook getuig hulle het vir die pasiënte klere gekoop, maar as hulle gaan kuier, is die klere weg. Sy het laastens ook versoek dat die families R20 000 ontvang vir berading vir pyn en lyding. Regshulp SA is die enigste groep wat van die families verteenwoordig wat nog nie met die staat tot ŉ vergelyk gekom het nie. Section 27 en Solidariteit het ŉ ooreenkoms bereik dat families van die oorledenes R200 000 moet ontvang. R180 000 is vir emosionele skok terwyl R20 000 vir begrafniskostes is. Adv. Adila Hassim, vir Section 27, het gesê die families van die oorledenes vra vir R1,5 miljoen se grondwetlike skade. “As die proses nie plaasgevind het nie, is dit hoeveel aan die pasiënte spandeer sou word. “Daar is geen handleiding om die monetêre waarde van ŉ lewe en die trauma wat die familie deurgemaak het te bepaal nie. Dit is die hoeveelheid wat die regering sou spandeer op die pasiënte as die projek nie plaasgevind het nie.” Moseneke het gesê hy is bekommerd dat as ŉ aktuariële formule gebruik word dit ŉ prys op ŉ lewe gaan sit. Moseneke het gesê die finale bedrag moet nog toegeken word. “Die bedrae wat genoem is, is net voorstelle,” het Moseneke gesê. Die verhoor duur voort.